Flutningsmálaráðharrarnir í ES taka fult undir við evropeisku sjóvinnuni. Tað kom fram á fundi í ráðharraráðnum hjá ES í síðstu viku, har flutningsmálaráðharrarnir samtyktu raðfestingarnar fyri samlaða maritima flutningspolitikkin hjá ES hetta til 2020. ” Vit eru sera fegin um góða stuðulin frá flutningsmálaráðharrunum til arbeiðið hjá IMO at fáa vakstrarhúsútlátini hjá sjóferðsluna niður ", sigur stjórin á deildini hjá danska reiðarafelagnum í Bruxlles, Casper Andersen. Danska reiðarafelagið Danske Rederier gongur á odda í at fáa eina alheims avtalu í lag við ítøkiligum málum. "Vit halda, at kravið hjá Evropa-tinginum um, at kvotuhandilsskipanin hjá ES eisini skal fevna um sjóferðsluna, er ein óskynsamur framferðarháttur, ið fer at bera í sær meiri pappírsveldi og færri skerjingar, enn ein alheims avtala," sigur Casper Andersen. Flutningsmálaráðharrarnir í ES eru samdir við IMO um, at tildømis veðurlagsbroytingar og umhvørvisvernd krevja alheims loysnir. Ráðharrarnir taka eisini undir við ítøkiligu dagsskránni hjá IMO, ið hevur til endamáls at skerja CO2-útlátini hjá sjóferðsluni á vári 2018. ” Vónandi verður næsta stigið, at nevndin setur ferð á eina nýggja, samlaða ES-strategi fyri maritima økið at avloysa ta núverandi, sum gongur út næsta ár,” sigur Casper Andersen.